I Hadsund ligger Demenscenter Skovgården som netop er blevet nomineret som et af Danmarks bedste plejehjem. Det er særligt arbejdet med musik og sang, som glæder de ældre, der har sikret det nordjyske plejehjem en nominering af landsorganisationen Danske Seniorer. "Demenscenter Skovgården er et fantastisk demensplejehjem, der gør meget med sang og musik. Musik er et vigtigt element i hverdagen og anvendes også, når borgerne har brug for at få skabt en atmosfære, hvor måltidet og den personlige pleje bedre skal lykkes." Sådan står der blandt andet i indstillingen. Fire andre plejehjem er også blevet nomineret til prisen. Den endelige vinder offentliggøres den 11. november. Sang er et pædagogisk redskab Lederen af Skovgården, Dorte Lynge Isaksen, er glad for nomineringen, og ser den som et skulderklap til personalet, der hver dag brænder for at sørge for musik og sang til de ældre. -  Sang og musik er en naturlig del af vores dagligdag. Vi spiller og synger for at skabe stjernestunder for vores beboere og som pædagogisk redskab i det daglige, når vi arbejder med den enkelte beboer. Her er det ikke kun vores dygtige musikterapeut, der trækker læsset, men hele personalet som brænder for sang og musik, fortæller Dorthe Lynge Isaksen. Med nomineringen følger også en lille pose penge på 1.000 kroner, som skal være med til at skabe lidt hygge i hverdagen. Hvis det nordjyske plejehjem vinder prisen som årets plejehjem, får de en check på 20.000 kroner til fælles oplevelser for beboere og medarbejdere.

Referat:
Det store fokus, de ansatte har på musik og sang, er med til at gøre hverdagen bedre for beboerne med demens.